ET Euroopa Liidu Teataja C 321/23

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2010/C 321/10

Käesoleva dokumendi avaldamine annab õiguse esitada vastuväiteid kooskõlas nõukogu määruse (EÜ) nr 510/2006 (1) artikliga 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„BRESAOLA DELLA VALTELLINA”

EÜ nr: IT-PGI-0217-1525-05.03.2009

KGT ( X ) KPN ( )

1. Spetsifikaadi osa, mida muutmine hõlmab:

—  Toote nimetus — Toote kirjeldus —  Geograafiline piirkond —  Päritolutõend — Tootmismeetod —  Seos piirkonnaga — Märgistus —  Riiklikud nõuded — Muu (toorained)

2. Muudatus(t)e liik:

—  Koonddokumendi või kokkuvõtte muutmine — Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Toote kirjeldus:

Muudatuse eesmärk on eristada lihatoote „Bresaola della Valtellina” erinevate tüüpide keemiliste ja füüsikalis-keemiliste põhiomaduste väärtusi.

Tehakse ettepanek muuta niiskuse ja valgusisalduse ettenähtud väärtusi olenevalt kasutatud anatoomilise tükeldamise ning pakenditüübi eripärast. Suurim suhteline niiskusesisaldus punta d’anca lõikest toodetud pakendamata bresaola singil on kuni 63 %; punta d’anca lõikest toodetud vaakumpakendis bresaola'l kuni 62 %; magatello lõikest toodetud ning vaakumpakendis bresaola'l kuni 60 %; viilutatud ning vaakumisse või kaitsekeskkonda pakendatud bresaola'l kuni 60 % ning teistel lõigetel ja/või pakenditel kuni 65 %.

Pärast niiskuse suhteliste piirväärtuste muutmist on minimaalne valgusisaldus viilutatud tootel 33 % ning teistel pakenditüüpidel 30 %.

Üldiselt parendab niiskusesisalduse vähendamine koonddokumendi punktis 3.2 osutatud tooteomadusi ning pikendab toote säilitusaega. Lõpptoodete analüüside alusel ilmnes, et punta d'anca ja magatello niiskusesisalduse konkreetsete analüütiliste väärtuste definitsioon võimaldab lõpptoote konsistentsi parendada, muutes selle tugevamaks ning elastsemaks. Võrku pakendatud tootel „Bresaola della Valtellina” on loomulik kalduvus veetustuda, mistõttu selle niiskusesisaldus võib olla vaakumpakendiga kaitstud toote omast suurem. Sel viisil on võimalik säilitada koonddokumendi punktis 3.2 kirjeldatud tooteomadusi. Viilutatud toote niiskusesisaldus peab aga olema väiksem kui vaakumisse või võrku pakendatud tootel, et vältida lõpptoodet mõjutada võivat kondenseerumist. Pärast niiskusesisalduse vähendamist suurendati võrdeliselt valgusisaldust, ilma et see muutus ohustaks lõpptoote organoleptilisi omadusi.

Minimaalkaalu soovitakse vähendada 2,5 kilogrammilt 2 kilogrammile ainult neil „Bresaola della Valtellina” tükkidel, mis on toodetud punta d'anca lõigetest ning mis pakendatakse viiludena vaakumisse või kaitsekeskkonda. See muudatus on vajalik viilutatud toote optimaalse pakendamise tagamiseks, kuivõrd kõnealune toiming nõuab pigem väikesemõõdulisi ning ühtse, kas silindrilise või nelinurkse kujuga tükke.

3.2. Tootmismeetod:

Segu koostisosade nimekirjast soovitakse eemaldada laktoos, kuna ühenduse õigusaktides on see allergeeniks liigitatud. Selle koostisosa kaotamine ei too kaasa mingeid muudatusi „Bresaola della Valtellina” omadustes.

Tuleb täpsustada, et „naatrium- ja/või kaaliumnitriti”„suurimat piirmäära 195 miljondiku piires” tuleks tõlgendada kui tootes „sisalduvat või sellesse tootmise käigus igal juhul imendunud koguse piirmäära”, ilma et see piiraks kehtivates õigusnormides sätestatud valmistoodangus sisalduvaid jääke. Seda on vaja täpsustada, et vältida segadust, mida praegune tekst võib tekitada, ning selgitada, et osutatud 195 miljondiku piirmäär viitab soolvee jaoks valmistatud segule.

Soovitakse lisada liha küpsemispunktide uus temperatuurivahemik, mille kohaselt oleks keskmine temperatuur osutatud 15 °C asemel 12 °C kuni 18 °C.

Tehnoloogilisest seisukohast võimaldab küpsemispunktide temperatuurivahemiku suurendamine vastata paremini toote küpsemise tegelikele keskkonnatingimustele, et tagada selle aeglane ja järk-järguline valmimine ning säilitada lõpptootele iseloomulikud omadused.

Soovitakse vähendada üksnes pakendamata ja ilma vaakumita turustatava toote küpsemise miinimumperioodi kolmele nädalale, kuna „Bresaola della Valtellinal” puudub loomulik kaitse nagu kamar või rasv; selle ladustamine mujal kui küpsemispaikades võib tuua seega kaasa toote liigse kõvastumise ja sellele iseloomuliku värvuse muutumise. Märgiti, et lahtiselt (vaakumita) turustatava bresaola küpsemisperioodi vähendamine kolmele nädalale võimaldab selliseid muutusi märkimisväärselt vähendada.

3.3. Märgistamine:

Soovitakse muuta toote märgistamiskorda, et tagada toiduainete märgistamist käsitlevate kehtivate õigussätete järgimine.

3.4. Muu – toorained:

Looma tapavanuse alampiiri tuleks muuta: tapavanus, mis oli kaks kuni neli aastat, oleks 18 kuud kuni neli aastat. Hiljutised teadusuuringud on näidanud, et tapavanuse alandamine ei muuda „Bresaola della Valtellina” tooraine iseloomulikke omadusi; samuti on tõestatud, et tapavanuse muutmise ei muuda lõpptoote iseloomulikke omadusi, mida kirjeldatakse koonddokumendi punktides 3.2 ja 5.2.

KOONDDOKUMENT

NÕUKOGU MÄÄRUS (EÜ) nr 510/2006

„BRESAOLA DELLA VALTELLINA”

EÜ nr: IT-PGI-0217-1525-05.03.2009

KGT ( X ) KPN ( )

1. Nimetus:

„Bresaola della Valtellina”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.2. Lihatooted

3.2. Toote kirjeldus, mida punktis 1 esitatud nimetus tähistab:

Kaitstud geograafiline tähis „Bresaola della Valtellina” hõlmab veiselihast valmistatud soolatud naturaalselt laagerdunud toodet, mida tarbitakse toorelt. See on sama kujuga kui selleks kasutatud lihased. Kaubanduslikel põhjustel võib toodet silindrikujuliseks töödelda. Teatud põhjustel võib tükke pressida, et anda neile tellise kuju. Kaitstud geograafilise tähisega toode „Bresaola della Valtellina” tuleb toppida naturaalsesse või kunstsoolde, kuivatada ja lasta valmida sellistes keskkonnatingimustes, mis võivad aeglase ja niiskuse järkjärgulise vähenemise käigus kutsuda esile loomuliku käärimis- ja fermenteerumisprotsessi, mis aja jooksul kujundab tootele iseloomulikud organoleptilised omadused ja tagab toote soolsuse tavalistes ümbritseva keskkonna tingimustes. Kui rääkida organoleptilistest omadustest, siis konsistents on tihe ja elastne; lõike välimus on kompaktne ja sellel puuduvad praod; tailiha värvus on ühtlaselt punane vaevunähtavalt tumedama äärega ja pekk on valge; lõhn on nõrk ja kergelt aromaatne; maitse on meeldiv, vürtsikas, mitte kunagi hapu. Kaubanduslikud omadused: a) fesa lõikest valmistatud bresaola: mitte vähem kui 3,5 kg; b) punta d'anca lõikest valmistatud bresaola: b) 1) turustatakse tervelt või tükkidena: mitte vähem kui 2,5 kg; b) 2) pakendatakse viiludena vaakumisse või kaitsekeskkonda: mitte vähem kui 2 kg; c) sottofesa lõikest valmistatud bresaola: mitte vähem kui 1,8 kg; d) magatello lõikest valmistatud bresaola: mitte vähem kui 1 kg; e) sottosso lõikest valmistatud bresaola: mitte vähem kui 0,8 kg.

3.3. Tooraine (üksnes töödeldud toodete puhul):

„Bresaola della Valtellina” on vähemalt 18-kuuse ja kõige rohkem nelja-aastase veise lihast valmistatud toode, mis saadakse üksnes allpool loetletud reielihase massist: fesa (viil): reielihase posteromediaalne osa, mis hõlmab õrnlihast, lähendajalihast ja poolkilelihast; punta d’anca: viilu osa ilma lähendajalihaseta; sottofesa: reielihase posterolateraalne osa ehk täpsemalt reie kakspealihas; magatello: reielihase posterolateraalne osa ehk täpsemalt poolkõõluslihas; sottosso (rasvane viil): reie esiosa, mis koosneb reie sirglihasest ning külgmisest, keskmisest ja vahepealsest pakslihasest.

3.4. Sööt (üksnes loomset päritolu toodete puhul):

—

3.5. Tootmise erietapid, mis peavad toimuma määratud geograafilises piirkonnas:

Kaitstud geograafilise tähisega toote „Bresaola della Valtellina” tootmisetapid, mis peavad toimuma määratletud tootmispiirkonnas on järgmised: jaotustükkide korrastamine, kuivsoolamine, kuivatamine, soolde toppimine, küpsemine, viiludeks ja osadeks tükeldamine ning pakendamine.

3.6. Erieeskirjad viilutamise, riivimise, pakendamise jm kohta:

Toodet „Bresaola della Valtellina” võib pakendada vaakumisse või kaitsekeskkonda tervelt, tükkidena, osadena või viiludena. Pakendamise, viilutamise ja osadeks jagamise toimingud peavad toimuma punktis 4 osutatud tootmispiirkonnas, et temperatuuri või väliskeskkonna niiskuse muutused ei saaks toote transportimisel selle terviklikkust ega kvalitatiivseid lõppomadusi muuta.

3.7. Erieeskirjad märgistamise kohta:

„Bresaola della Valtellina” märgistus peab sisaldama järgmist teavet: tähist „Bresaola della Valtellina”, mida ei tohi tõlkida ja mis tuleb kirjutada märgisele loetavate, kustutamatute, mis tahes muust kirjest selgelt eristatavate tähtedega, millele järgneb vahetult samas mõõdus trükitähtedega märgis „IGP” ja kaitstud geograafilise tähise sümbol, mis peavad olema kirjas selle riigi keeles, kus toode on turustatud, ja EÜ poolt lubatud kujul.

4. Geograafilise piirkonna täpne määratlus:

„Bresaola della Valtellina” traditsiooniline tootmispiirkond piirdub Sondrio provintsi territooriumiga. Nimi „Valtellina” on tuletatud provintsi peamise oru nimest.

5. Seos geograafilise piirkonnaga:

5.1. Geograafilise piirkonna eripära:

Kaitstud geograafilise tähisega toote „Bresaola della Valtellina” tootmispiirkond koosneb Alpi orgudest, mis ulatuvad Reetia Alpidest kuni Orobie eel-Alpideni, kus temperatuur on võrdlemisi madal ja seda ka suvel, õhuniiskus väike, kliima Como järve lähedusest tingitud temperatuurivahemike tõttu tuuline ja õhk kuiv. Nimetatud kliima- ja keskkonnategurite koosmõju loob sobivad tingimused toote aeglaseks ja järkjärguliseks küpsemiseks. Kliima eripärale lisanduvad algupära ja kohaliku elanikkonna tehnilised oskused, mida on traditsioone austades täiustatud ja põlvest põlve edasi antud ning mis on kaitstud geograafilise tähisega „Bresaola della Valtellina” tootmiseks hädavajalikud.

5.2. Toote eripära:

Kaitstud geograafilise tähisega tootel „Bresaola della Valtellina” on tarbimise hetkel kindlad keemilised ja füüsikalis-keemilised omadused: valgud: viilutatud ja vaakum- ning kaitsekeskkonnas pakendatud bresaola'l vähemalt 33 %, muude pakendamisviiside korral vähemalt 30 %; niiskusesisaldus: suurim niiskusesisaldus punta d’anca lõigetest toodetud pakendamata bresaola'l on kuni 63 %; punta d’anca lõigetest toodetud vaakumpakendis bresaola'l kuni 62 %; magatello lõigetest toodetud ning vaakumpakendis bresaola'l kuni 60 %; viilutatud ning vaakumisse või kaitsekeskkonda pakendatud bresaola'l kuni 60 % ning teistel lõigetel ja/või pakenditel kuni 65 %; rasvasisaldus: kõige rohkem 7 %; tuhasisaldus: vähemalt 4 %; naatriumkloriidi sisaldus: kõige rohkem 5 %.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Kaitstud geograafilise tähisega toote „Bresaola della Valtellina” puhul olenevad nõutud omadused keskkonna- ja looduslikest tingimustest ning inimteguritest. Reetia Alpidest kuni Orobie eel-Alpideni ulatuvale Valtellina orule iseloomulikud kliimatingimused võimaldavad tänu vähesele soolaioonide sisaldusele õhus valmistada veise reielihasest toote, mille õrn maitse ja pehmus muudavad toote eriti maitsvaks. Kaitstud geograafilise tähisega toote „Bresaola della Valtellina” nimetus ja maine on pärit toote geograafilisest sünnikohast. Minevikus oli liha säilitamine soolamise ja kuivatamise tehnoloogia abil väga levinud. Toiduainetööstuse arenedes jäi kuivatatud ja soolatud liha kasutamine muude aina mitmekesistuvate säilitamismeetodite varju. Kirjalikud allikad aastast 1400 tõendavad, et Valtellinas soolati ja kuivatati veise reietükke. Toote nimi on arvatavasti pärit Valtellina murde väljendist: „salaa come brisa”. Siit pärineb nimi „brisaola”, mis seejärel itaaliapäraselt „bresaolaks” muutus. Itaalia keele sõnaraamatus (Nuovissimo Palazzi, 1974. aasta väljaanne) esitatakse sõna „bresaola” definitsioon: „soolatud ja kuivatatud veiseliha, mis on iseloomulik Valtellinale”. Algupära ja kohaliku elanikkonna tehnilised oskused, mida on traditsioone austades täiustatud ja põlvest põlve edasi antud, on ka tänapäeval ümbritsevast keskkonnast ja inimlikest teguritest vormitud iseloomulike omadustega toote valmistamiseks hädavajalikud.

Viited spetsifikaadi avaldamisele:

(Määruse (EÜ) nr 510/2006 artikli 5 lõige 7)

Taotluse esitanud asutus on algatanud riikliku vastuväidete esitamise menetluse seoses kaitstud geograafilise tähisega „Bresaola della Valtellina”.

Spetsifikaadi tekst on kättesaadav veebilehel:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg või

otse põllumajandusministeeriumi veebisaidil (http://www.politicheagricole.it), klõpsates linki „Prodotti di Qualità” („Kvaliteettooted”; ekraanil vasakul) ning seejärel linki „Disciplinari di Produzione all’esame dell’UE [regolamento (CE) n. 510/2006]” („ELi läbivaatuseks esitatud spetsifikaadid (määrus (EÜ) nr 510/2006)”).

(1) ELT L 93, 31.3.2006, lk 12.